自劍浦乘舟至水口溪流方漲備見湍激奔猛之状賦詩以紀其事
作者：李綱
朝代：宋

paragraphs: 避地適南土，捨車登葉舟。
春溪渾带雨，霽石出如牛。
詰曲知操妙，飄騰覺去遒。
烟籠嵐翠滴，灘激浪花浮。
亷利森排戟，盤回巧轉輈。
輕生真可戒，快意且銷憂。
灩澦過三峽，蓬壺訪十洲。
平生志江海，暮景侣巢由。
易象觀嘉遯，騷經賦遠遊。
扁舟入吾手，此外更何求。